Elaine Chao

Si Elaine Lan Chao (namundag kan ika-26 kan Marso taong1953) sarong Amerikanong negosyante asin dating opisyal kan gobyerno na nagsirbe bilang sekretarya kan trabaho kan Estados Unidos sa administrasyon ni George W. Bush poon 2001 sagkod 2009 asin bilang sekretarya kan transportasyon kan Estados Unidos sa administrasyon ni Donald Trump poon 2017 sagkod 2021. Sarong miyembro kan Partido Republikano, si Chao iyo an pinakaenot na babaeng Asyanong Amerikano na naglingkod sa sarong gabinete presidensyal.   Nagdemitir siya bilang sekretarya sa transportasyon pagkatapos kan pag'atake sa Kapitolyo kan Estados Unidos kan Enero 6.

Si Chao namundag sa Taipei, Taiwan, sa mga magurang na waishengren na nagdulag sa Tsina bilang resulta kan Gera Sibil kan Tsina. Nag-imigrar siya sa Estados Unidos kan siya otso anyos. An saiyang ama an nagmukna kan Foremost Group, sarong Amerikanong kompanya nin barko na nakabase sa New York. Si Chao nagdakula sa Queens, New York, asin sa Long Island, asin nag-ako nin mga degree gikan sa Mount Holyoke College asin Harvard Business School. Nagtrabaho siya para sa mga institusyon pinansyal bago siya ninombrahan sa mga halangkaw na posisyon sa Departamento nin Transportasyon sa irarom ni Presidente Ronald Reagan asin George HW Bush, kabali an pamayo kan Federal Maritime Commission (1988–1989) asin Deputy Secretary of Transportation (1989–1991). Nagserbi siyang direktor kan Peace Corps poon 1991 sagkod 1992 asin bilang presidente kan United Way of America poon 1993 sagkod 1996.

Si Chao nagserbi sa nagkapirang Fortune 500 asin mga nonprofit board of directors, kasali an electric charger network provider na ChargePoint poon pa kan 2021.  Siya kasal sa senador kan Estados Unidos na si Mitch McConnell.

 Amay na buhay asin edukasyon 
wala|thumb| Chao sa Syosset High School yearbook .
Si Elaine Chao namundag sa Taipei, Taiwan, kan ika-26 kan Marso taong 1953, asin nag-imigrar sa Estados Unidos kan siya otso anyos. Siya an pinakamatua sa anom na aking babae ni Ruth Mulan Chu Chao, sarong historyador gikan sa Anhui, asin James SC Chao, sarong negosyanteng taga-Shanghai na nagpoon kan saiyang karera bilang sarong marinero asin kan 1964 nagmukna kan kompanya nin barko na Foremost Maritime Corporation sa Siyudad nin New York, na nagin Foremost Group. Kan 1961, sa edad na otso anyos, si Chao nagduman sa Estados Unidos sa sarong 37-aldaw na pagbiyahe sa barko nin kargamento kaiba an saiyang ina asin duwang nguhod na tugang na babae. An saiyang ama nag-abot sa New York tolong taon na an nakaagi asin nagpadara nin kuwarta sa harong sagkod na an iba pang miyembro kan pamilya makaiba saiya sa Estados Unidos. 

Ilinadawan ni Chao an saiyang buhay kan siya aki pa sa Amerika bilang sarong tipikal na istorya nin imigrante, na nagsasabi na "an gabos dayuhan sa samo: an kultura, mga tawo, tataramon, tradisyon, asin dawa an kakanon." Dai siya nakakataram nin Ingles kan siya mag-abot. An saiyang ama "nagtrabaho nin tolong trabaho" tanganing suportaran an pamilya asin an limang miyembro kan pamilya kaidto nag-istar sa sarong kwarto na apartment.